Nasa

Yhdysvallat ryhtyy kehittämään ”taivaankappaleiden kaupallista potentiaalia”.

Yhdysvaltalaiset yhtiöt voivat ryhtyä vaatimaan valtausoikeuksia kuuperästä ja Yhdysvaltain viranomaiset voivat jakaa niille tähän oikeuttavia lisenssejä.

Näin kertoi uutistoimisto Reuters tällä viikolla nojaten aiemmin julkistamattomiin Yhdysvaltain ilmailuhallinnon FAA:n asiakirjoihin. FAA:n Bigelow Aerospace -yhtiölle joulukuussa lähettämässä kirjeessä luvataan rohkaista yksityisen sektorin investointeja kaupallisen toiminnan kehittämiseksi Kuussa.

Bigelow suunnittelee pumpattavien asumusten pystyttämistä Kuuhun. Reutersin haastattelemat asiantuntijat sanovat FAA:n linjauksen tarkoittavan, että esimerkiksi Bigelow saisi yksinoikeuden asumusten alueen kuuperään sekä niihin mahdollisesti vaikkapa kaivostoimintaa varten liittyviin alueisiin.

Bigelow-yhtiö aikoo pystyttää pumpattavia asumuksia Kuuhun.

”Tunnustamme yksityisen sektorin tarpeen turvata sijoituksensa ja henkilökuntansa Kuussa ja muilla taivaankappaleilla”, sanottiin FAA:n kirjeessä.

Samalla FAA kuitenkin huomautti, että on tehtävä vielä paljon juridista ja diplomaattista työtä ”taivaankappaleiden kaupallisen potentiaalin kehittämiseksi”.

ILMOITUS

YK:n sopimukset

Yhdistyneet kansakunnat hyväksyi vuonna 1967 Ulkoavaruuden sopimuksen, jonka piiriin myös Kuu kuuluu. Sen mukaan ulkoavaruus on ihmiskunnan yhteistä omaisuutta eikä mikään valtio voi vaatia siihen omistusoikeutta. Avaruustutkimuksen on hyödytettävä kaikkia maita.

Sopimuksen mukaan valtioiden on valvottava ja säänneltävä ei-valtiollisten toimijoiden toimintaa avaruudessa.

Sopimuksen mukaan Kuuhun tai muualle avaruuteen ei saa sijoittaa ydinaseita.

Vuonna 1979 YK:ssa hyväksyttiin Kuusopimus. Myös tässä kielletään omistusoikeuden vaatiminen ja sotilaallinen toiminta Kuussa sekä sen ympäristön muuttaminen. Kuusta tuotavat näytteet on annettava koko maailman tiedeyhteisön käyttöön.

Kuusopimuksen on tähän mennessä ratifioinut 16 maata. Niiden joukossa ei kuitenkaan ole yksikään miehitettyjä avaruuslentoja tehneistä maista.

Kaupallisia kuukiviä

Bigelow Aerospace aikoo ryhtyä koekäyttämään kaasulla täytettäviä avaruusmajojaan Kansainvälisellä avaruusasemalla (ISS) jo tänä vuonna.

Bigelowin edustaja sanoi Reutersille, ettei FAA:n kirje tarkoita sitä, että yhtiö saisi omistusoikeuden alueisiin Kuussa. Sen sijaan yhtiön mukaan kyse on siitä, ettei kukaan muu saa laskeutua suoraan sen asumusten tai tutkimusalueiden päälle.

Toinen yhtiö, Moon Express aikoo pian tuoda kuupölyä tai kuukiviä Maahan. Myös tämä oikeutus on erittäin kiistanalainen.

Yhtiö ei katso sopimusten estävän sitä. Yhtiön mielestä sillä on ”oikeus tuoda tavaraa Kuusta ja sanoa sitä omakseen”, kuten toimitusjohtaja Bob Richards sanoi Reutersille.